Ħut Ġużeppi fl-Eġittu Ġakobb ra li kien hemm il-qamħ fl-Eġittu, u qal lil uliedu: "X'intom tħarsu lejn xulxin?" U ssokta jgħid: "Jiena smajt li hemm il-qamħ fl-Eġittu. Inżlu hemm u ixtru l-qamħ għalina minn hemm, biex ngħixu u ma mmutux." U niżlu l-Eġittu għaxra minn ħut Ġużeppi jixtru l-qamħ. Imma Benjamin, ħu Ġużeppi, Ġakobb ma bagħtux ma' ħutu, għax qal: "Li ma jmurx jiġrilu bħal Ġużeppi." U waslu wlied Iżrael biex jixtru l-qamħ flimkien ma' oħrajn li kienu ġew ukoll, għax kien hemm il-ġuħ f'art Kangħan. Ġużeppi kien il-gvernatur fuq il-pajjiż; hu li kien ibigħ lin-nies kollha tal-art. U waslu ħut Ġużeppi u nxteħtu wiċċhom fl-art quddiemu. U Ġużeppi ra lil ħutu u għarafhom, iżda ġieb ruħu magħhom ta' barrani, u kellimhom iebes u qalilhom: "Minn fejn ġejjin?" U huma weġbuh: "Mill-art ta' Kangħan, biex nixtru l-ikel." U Ġużeppi kien għaraf lil ħutu, imma huma ma għarfuhx. U ftakar Ġużeppi fil-ħolm li kien ħolom dwarhom u qalilhom: "Intom spjuni! Ġejtu hawn biex titkixxfu d-dgħufija tal-art." U huma weġbuh: "Le, sidi, il-qaddejja tiegħek ġew jixtru l-ikel. Aħna lkoll ulied bniedem wieħed. Aħna nies sewwa. M'aħniex spjuni." U hu qalilhom: "Le! Titkixxfu d-dgħufija tal-art ġejtu!" U huma weġbuh: "Aħna l-qaddejja tiegħek tnax-il aħwa, ulied bniedem wieħed fl-art ta' Kangħan. Iż-żgħir illum qiegħed ma' missierna, u l-ieħor ma għadux magħna." Ġużeppi qalilhom: "Għedtilkom jien: intom spjuni. B'dan inġarrabkom: daqs kemm hu ħaj il-Fargħun, ma toħorġux minn hawn qabel ma jiġi hawn ħukom iż-żgħir. Ibagħtu lil xi wieħed minnkom iġib lil ħukom, u intom tibqgħu l-ħabs, biex jien inġarrab kliemkom jekk intomx fis-sewwa. Jekk le, daqs kemm hu ħaj il-Fargħun, intom spjuni." U ġabarhom il-ħabs għal tlitt ijiem. U fit-tielet jum Ġużeppi qalilhom: "Agħmlu dan u tgħixu, għax jien nibża' minn Alla. Jekk intom nies sewwa, wieħed minnkom jibqa' magħluq fil-ħabs tagħkom, u intom morru ħudu l-qamħ għall-ġuħ f'darkom. U ġibuli 'l ħukom iż-żgħir, imbagħad nemmen kliemkom u ma tmutux." U hekk għamlu. U bdew jgħidu lil xulxin: "Tassew aħna ħatja kontra ħuna, għax aħna rajna d-diqa ta' qalbu; u hu u jitlobna l-ħniena ma tajniehx widen. Għalhekk ġie fuqna dan l-għawġ." U qabeż Ruben u qalilhom: "Ma kontx għedtilkom jiena: 'la tagħmlux ħsara lit-tifel' u intom ma tajtux widen? U issa demmu jrid jitħallas minna." U huma ma ntebħux li Ġużeppi kien qiegħed jifhimhom, għax bejniethom kien hemm l-interpretu. U hu tbiegħed minnhom u beka. Imbagħad ġie lura ħdejhom u kellimhom, u ħa 'l Simgħon minn fosthom u rabtu taħt għajnejhom. U Ġużeppi ordna li jimlewlhom l-ixkejjer tagħhom bil-qamħ u li jqiegħdu l-bċejjeċ tal-fidda ta' kull wieħed fl-ixkora tiegħu, u li jagħtuhom ikel għat-triq. U għamlulhom hekk. U għabbew il-qamħ fuq il-ħmir tagħhom u telqu minn hemm. U wieħed minnhom fetaħ l-ixkora tiegħu fil-lukanda biex jagħlef il-ħmar tiegħu, u ra li flusu kienu f'wiċċ l-ixkora tiegħu. U qal lil ħutu: "Tawni lura flusi, u hawn huma f'wiċċ l-ixkora tiegħi." U ħarġet ruħhom, u b'rogħda fuqhom bdew jgħidu lil xulxin: "X'inhu dan li għamlilna Alla?" U waslu għand missierhom Ġakobb fl-art ta' Kangħan u għarrfuh b'kulma ġralhom u qalulu: "Dak ir-raġel, is-sid tal-art, kellimna iebes u ħadna bi spjuni tal-pajjiż; u aħna għednielu li aħna nies sewwa, u m'aħniex spjuni. Aħna tnax-il aħwa, ulied missier wieħed: wieħed ma għadux magħna u ż-żgħir illum qiegħed ma' missierna f'Kangħan. U r-raġel sid l-art qalilna: 'Minn dan inkun naf jekk intomx nies sewwa: ħallu hawn miegħi 'l wieħed minn ħutkom, ħudu l-qamħ għall-ġuħ f'darkom u morru. U ġibuli hawn 'il ħukom iż-żgħir, u jien inkun naf li m'intomx spjuni, imma nies sewwa; imbagħad jiena rroddilkom 'il ħukom lura u intom tkunu tistgħu tiġġerrew mal-art kollha.' " Ġara li meta bdew ibattlu l-ixkejjer tagħhom, kull wieħed ra l-borża ta' flusu fl-ixkora tiegħu; raw il-boroż ta' flushom u beżgħu, huma u missierhom. U Ġakobb missierhom qalilhom: "Ġibtuni bla tfal! Ġużeppi ma għadux iżjed; Simgħon ma għadux iżjed, u issa tridu teħduli lil Benjamin. Kellu jiġrili dan kollu!" U Ruben kellem lil missieru u qallu: "Oqtolli liż-żewġ uliedi jekk ma nġibhulekx lura. Erħih f'idejja u jiena nġibhulek lura." U hu wieġbu: "Ibni ma jinżilx magħkom; għax ħuh miet u hu baqa' waħdu. U jekk jiġrilu xi għawġ fit-triq, li sejrin fiha, tniżżluli xjuħiti bil-għali fil-qabar."